مؤخرا بان فيديو ديال واحد الفقيه version 2.0، السيد ضحوكي وناشط مع راسو، وكايعرف ميا خليفة، وجوني سينس، والناس كلهم كايضحكو وكايقوليك هاد السي رضوان بن عبد السلام انسان زوين والله يعمرها دار وكايشجع على التسامح، وملشي فرحان بيه الاذاعات والجرائد، وصفحات الملحدين حتى هي. تا لهنا مزيان لان السيد فعلا ما كايضر حد، وكايبسط للناس الدين. هاد الفقيه ماشي أول واحد، بانو قبل منو ومعاه وغايبانو موراه بزاف ديال الفقها نفس الشكل، نفس الضحك، نفس طلقها تسرح لي كايحاولو يوصلوها للناس.. هادي رجعات ظاهرة صحية وخايبة فنفس الوقت. صحية حيت بصح هذا هو النوع ديال المسلمين لي بغينا نعيشو معاهم مسالمين وضحوكيين وضريفين، ولكن خايبة وخايبة بزاف حيت أي واحد كايبدا بيها، وكايدخل للدين وكايامن بيه على يد هاد الفقها هادو، من بعد كايبدا يحفظ القرآن، وواحد الصبح غايفيق يقول لراسو أتؤمنون ببعض الكتاب وتكفرون ببعض، وغاينوض يامن بالكتاب كامل وهنا غالبا غايقصد داعش. الظواهر العنيفة كيفما بغات تكون، منها تا الحروب والجهاد لي كاينة فالإسلام ماخصناش نتصالحو معاها بهاد الطريقة، ماخصناش نتقبلوها لمجرد انها تعطاتلينا فبابيي كادو كايضحك، بنادم خصو يقلب ويعرف اش كاين لتحت، حيت ممكن 1% يقوليليك حنا مسالمين وماعندناش مشكل مع المثليين ولا الملحدين، ولكن 99% غايبقا ديما عندهم مشكل مخبعينو بزز منهم، وفشي لحظة غير متوقعة غايفجروه فيك. والى كان الفقيه كايعرف ميا خليفة را البغدادي تا هو كايعرفها وعندو بزااف ديال ميات خليفات، والى كان عزيز علينا الداعية لي ضحوكي ومتسامح را كاع لي فركعو فرنسا هاد العام تا هوما كانو ضحكةيين وكايكلسو فالبيران. 
الظواهر العنيفة ماكانعلجوهاش بالتصالح معاها‎